open-index/open-wikipedia-markdown huggingface dataset:
Somalia

**Somalia** es un pais en Africa.

La area es sirca 637,657 cilometres cuadrida.

La cuantia de abitores, en la anio 2007, ia es sirca 9,118,773 persones.

La site capital es Mogadishu.

La linguas major es somali (85%), bantu e otra linguas (15%).

## Istoria
En anticia, Somalia ia es un sentro comersial importante. Lo ia es un de la locas la plu probable de la pais Punt. En la eda medieval, imperos somali potiosa diversa ia domina la comersia rejional, incluinte la Impero Ajuran e la Sultania de Geledi. En la tarda de la sentenio 19, par un serie de tratas con esta renas, la imperos brites e italian ia gania controla de partes de la costa e ia institui la colonias brites e italian de Somaliland. 

## Politica
De 1991, Somalia no ia ave un governa cual controla la pais intera. En la norde, la rejion de Somaliland ia declara autonomia en acel anio. Puntland es un otra rejion cual ia declara nondepende.

## Demografia
Somalia ave 10 milion persones. Multe es nomada. Sua site la plu grande es la capital, Mogadishu.

## Cultur
Tra sentenios, la somalis ia produi obras notable de leteratur muslim. Con la adota de la alfabeta latina en 1972 par la somalis, scrivores somali diversa ia publici novelas, de cual alga ia es lodada par la mundo. Un de la plu notables es Nuruddin Farah.
Sosiolojia

:*Esta es la article supra sosiolojia. La [[:Category:Sosiolojia|categoria Sosiolojia]] conteni plu articles supra sosiolojia.*

**Sosiologia** es la studia de la developa, strutur, opera e problemas de sosias umana. La parola veni de la parola latina *socius* (camerada) e la parola elinica *logos* (studia).
Spirito

**Spirito** (un la usa de la parola en lfn) refere a un aspeta noncorpal de un person (o otra vivente), a veses tratada como continua esiste pos mori. Otra sinifias inclui otra esentes nonmaterial, como anjeles o demones, o un cualia de Dio. Lo es usada ance como un metafor per la esense de alga cosa, an si no espresada clar.

La spirito, en multe tradisiones relijiosa, filosofiste, e mitolojial, es la esense noncorpal de un vivente. En Elas antica, la spirito o psice (ψυχή psūkhḗ, de ψύχειν psū́khein, "respira") es la capasia mental de un vivente, incluinte razona, carater, emosia, consensia, persepi, pensa, etc. Dependente de la sistem filosofial, un spirito pote es o mortal o nonmortal. En la relijios abramica, sola umanas ave spiritos nonmortal, ma en alga setos, animales pote ave un spirito mortal. En la eda moderne, multe persones crede ce alga animales ave ance spiritos nonmortal.

Otra relijios, como Induisme e Jainisme, crede ce tota viventes, an la baterias la plu peti, ave, o plu esata *es* spiritos se mesma (nomida atman o jiva), e ave sua representa fisical - la corpo - en la mundo. La person vera *es* la spirito, e la corpo es sola un mecanisme per esperi la carma de acel vive. Algas crede ce an esentes nonbiolojial (rios, montes) ave spiritos, un crede nomida *[[animisme]]*. Filosofistes elinica, como Socrate, Platon, e Aristotele, crede ce la spirito (psice) debe ave un un capasia per razona, la usa de cual es la ata umana la plu divin. A sua prosede de defende, Socrate ia resoma sua instruis par dise ce Atinanes debe esele en consernas de la psice, car tota bones fisical depende de tal esele (Apolojia 30)

La acorda entre siensistes moderne es ce on ave no evidentes per suporta la esiste de la spirito. En metafisica, la conseta de spirito pote es a veses tratada como egal a la mente, per refere a la consensia e inteleto de la individua.
Sporte

*Per plu, vide [[:Category:Sporte|la categoria sporte]].*

**Sportes** es ativias o juas cual asentua la fortia e capasia fisical.

*Sportes simple
**salta longa
**salta alta
**salta con palo
**lansa de disco
**lansa de martel
**lansa de lansia
**lansa de bal
**corsa de core
**leva de pesas
**jinastia

*Sportes de aventura
**trepa de montes
**trepa de rocas
**desende en cavas
**corsa de orienta

*Sportes de aira
**paracades
**aviones

*Sportes de acua
**surfa
**sci sur acua
**nada
**corsa de barcos
**naviga par vela
**canoisme
**canoa artica
**remi

*Sportes con animales
**prende de pexes
**xasa
**sportes de cavalos
**curso a cavalos

*Sportes con rotas
**corsa de bisicles
**corsa de motosicles
**corsa de autos
**sceti
**patini sur rotas

*Sportes de inverno
**surfa sur neva
**sci
**corsa de sci
**salta sur scis
**treno
**patini
**corsa sur patines
**hoci de jelo

*Sportes de combata
**boxe
**luta
**luta greco-romana
**judo
**taekwondo
**kung fu
**muay thai
**krav maga
**carate
**sumo
**capoeira
**combate con spadas
**combate con bastones

*Sportes de campo peti
**handbal
**volibal
**bascetbal
**badminton
**tenis
**scuax
**racetabal
**tenis de table
**ailai

*Sportes de campo grande
**futbal internasional
**futbal de arjentina
**futbal american
**futbal engles
**futbal espaniol
**futbal eres
**futbal australian
**rugby
**basebal
**polo
**criceta
**hoci de campo
**lacros
**discos volante

*Sportes con ojeto
**xuta con arco
**fusili
**dardos
**bolo american
**bolo italian
**golf
Srilanca

**Srilanca** (ofisial la Republica Sosialiste Democrata de Srilanca) es un pais de isola en Asia sude. Lo es situada a sude-este de Barat e a norde-este de Divehi.

La isola conteni multe cultures, linguas e etnicos. La majoria de la popla es sinala, ma un minoria grande de tamiles ia fa ance un rol influente en la istoria de la isola. En ambos grupos, cristianes es convertidas resente ci ia reteni la cultur tradisional. Moros, burgeres, melaius, jonguos e la vedas nativa es ance grupos instituida sur la isola.

La istoria documentinda de Srilanca estende tra 3000 anios, con atesta de colonias umana preistorial a 125 000 anios ante aora, cisa plu. Lo ave un erita cultural rica, e la scrivedas budiste prima conoseda de Srilanca, la Canon Pāli, veni de la Consilio Budiste Cuatro en 29 aec. La loca jeografial e portos profonda de Srilanca ia dona a lo un importa stratejial grande de la eda de la Via de Seda antica asta la Via de Seda maral moderna.

De la comensa de la rena colonial brites asta 1972, Srilanca ia es nomida "Ceylon".

La constitui presente defini la sistem political como un republica e un stato unial governada par un sistem semipresidental. Lo ia ave un istoria longa de engrana internasional, como un membro fondinte de la Asosia Sude-Asian per Coopera Rejional, e como un membro de de la Nasiones Unida, la Comunia de Nasiones, la G77 e la Promove Nonaliniada. Srilanca e Divehi es la sola du paises de Asia sude cual ave un grado "alta" en la Indise de Developa Umana; esta grado de Srilanca e sua revenu per person es la plu altas entre la nasiones de Asia sude.

La capital leginte, Sri Jayawardenepura Kotte, es un suburbe de Colombo, la capital comersial e la site la plu grande.

La area es sirca 65,610 cilometres cuadrida. La cuantia de abitores, en la anio 2007, ia es sirca 20 926 315 persones.

La linguas major es sinala (74%) e tamil (18%).
Sorgo

**Sorgo** es un jenero de erbas con multe spesies. Alga spesies de sorgo es usada per comeda e per la produi de bevidas de alcol. Alga es cultivada per gran e usada como comeda per bestias. La plantas es cultivada en climas calda tra la mundo. Sorgo es nativa en areas tropical e sutropical en tota continentes. La plu de spesies tolera la caldia e es importante en areas seca. Sorgo es la cultiva sereal sinco la plu importante en la mundo. Sclavos de Africa ia introdui sorgo a la SUA en la comensa de la sentenio 17.
Stanley Kubrick

**Stanley Kubrick** (26 julio 1928 - 7 marto 1999) ia es un dirijor de filma, senariste, produor, sinematografiste, editor e fotografiste american. El es frecuente sitada como un de la dirijores la plu influosa en la istoria de sinematografia. Sua filmas, cual es xef ajustas de novelas o naras corta, covre un estende larga de jeneros, e es notada per sua realisme, umor oscur, sinematografia unica e usa evocante de musica.
Stato Libre de Congo

La **Stato Libre de Congo** ia es un stato grande en Africa sentral entre 1885 e 1908. Lo ia es en uni personal con la Rena de Beljia su Leopoldo 2. Leopoldo ia pote coloni la rejion, convinsente la comunia european ce el es envolveda en labora umaniste e filantrope e ce el no va imposta la comersia. En 29 maio 1885, la re ia nomi la colonia como la Stato Libre de Congo. La stato ia inclui la area cual es oji la Republica Democrata de Congo.
Statos Federada de America

La Statos incluida en la **Statos Federada de America** (SFA) ia es Alabama, Arkansas, Florida, Georgia, Louisiana, Mississippi, Carolina Norte, Carolina Sude, Tennessee, Texas e Virginia.

En 1860 e 1861 esta statos ia parti de la SUA e, en 1861, ia crea la SFA. La SUA no ia reconose la parti de esta statos, e un gera internal ia aveni. Pos la defeta de la SFA, la statos cual ia atenta parti de la SUA ia rejunta se a la SUA.
Statos Federada de Micronesia

La **Statos Federada de Micronesia** (SFM) es un pais de isolas e un stato asosiada de la SUA en la ueste de la Mar Pasifica. Lo es composada de cuatro statos: de ueste a este, Yap, Chuuk, Pohnpei e Kosrae. En junta, los conteni sirca 607 isolas (un area combinada de tera de sirca 702 km²) cual estende tra un distantia lonjitudal de cuasi 2700 km² pico a norde de la ecuator.

Los es a norde-este de Gine Nova, a sude de Guam e la Isolas Mariana, a ueste de Nauru e la Isolas Majel, a este de Belau e la Pilipinas, a sirca 2900 km a norde de Australia este, e a sirca 4000 km a sude-ueste de la isolas major de Hawaii.

An si la area intera de tera de la SFM es alga peti, lo ocupa plu ca 2 600 000 km² de la Mar Pasifica, tal ce la pais ave la zona economial escluinte 14 de la plu grandes de mundo. La capital es Palikir, situada sur Isola Pohnpei, e la site la plu grande es Weno, locada en la Atol Chuuk.

Cada de sua cuatro statos es sentrida sur un o plu isolas major e alta, e tota estra Kosrae inclui multe atoles plu distante. La Statos Federada de Micronesia es estendeda tra un parte de la Isolas Caroline en Micronesia, un rejion plu grande cual es composada de miles de isolas peti, divideda entre paises diversa. La parola "Micronesia" pote refere o a la Statos Federada o a la rejion intera.

La SFM ia es un parte de la Teritorio Fidusial de la Isolas Pasifica (TFIP, un Teritorio Fidusial de la Nasiones Unida, dirijeda par la SUA), ma lo ia formi sua propre governa constitual a 10 maio 1979, deveninte un pais pos ateni autonomia a 3 novembre 1986 su un Acorda de Asosia Libre con la Statos Unida. Otra grupos de isolas visina, ance membros pasada de la TFIP, ia formi sua propre governas constitual e ia deveni la Republica de la Isolas Majel e la Republica de Belau. La SFM ave un seja en la Nasiones Unida.

Sua popla, en la anio 2007, ia es sirca 107 862 persones. La linguas major es engles (ofisial e comun), trukes, pohnpeian, yapes, kosrean, ulithian, woleaian, nukuoro e kapingamarangi.
Strutioniformo

La **strutioniformas** es un ordina de avias.

## Formas vivente

* La astruzo african.  La strutioniforma la plu grande vivente.  Un membro grande de esta spesie pote ave sirca 3 metres de grandia, e sirca 159 kg, e pote core plu rapida ca un cavalo.
* La emu australian.  La emu pote ave sirca 2 m de grandia e 60 kg.
* La casuari australian.  Tre spesies, min grande ca la astruzo o emu, abita la forestas de australia.
* La rea de America Sude.  Du spesies cual ave sirca 1,5 m de grandia, e sirca 20 o 25 kg.
* La ciui de Zeland Nova.  La min grande de la strutioniformas, con grandia de un gal, fa sua nidos en tuneles e pone ovos cual ave 20% de la masa de un ciui fema.

## Formas estinguida

* La epiorno, o avia elefantin, de Madagasicara, ia es la avia la plu grande conoseda.  Un epiorno grande ia pote ave plu ca 450 kg e sirca 3 metres de grandia.
* La moa de Zeland Nova.  10 spesies, 3,3 metres de grandia e sirca 250 kg, ia deveni estinguida ante 1500.
Stoicisme

**Stoicisme** (de la parola elinica στοά *stoa*, "serie de colonas") ia es un scola de filosofia fundida par Zeno Citieus de Cipros sirca 300 aec. La scola ia reseta esta nom car sua instruores prima ia instrui a interna de un serie de colonas en la agora de Atina.

## Prinsipe
Tra la anios, la opinas de la stoicistes ia cambia gradal; on deteta stoicisme antica, media, nova. An tal, comandas ia permane; nos pote nomi los prinsipe elemental.

Tota cosas esistente es desendeda con la foco. Acel foco es ance nomida la eter. Tota materias es aspirada par logos: donce en la universa on pote trova trasas de razona divin, la causa e la favore divin de tota la cosas e persones. Umanas debe es un parte de la spirito de tota e xerca par razona la bonia suprema. Per segue la bonia suprema, on debe modera sua spirito. Si on fa tal, on va aseta ataraxia, apatia, autarcia, e alora on pote vive felis. La comunia de umanas es de importa masima. Si no tota persones fa la labora a la mesma tempo, nun pote ateni un vive felis; donce, per la romanes, stoicisme ia es cuasi un scola publica dedicada a la republica.

## Stoicistes notable

## Bibliografia
* Marco Aurelio, *[[Meditas]]*.
* A. A. Long and D. N. Sedley, *The Hellenistic Philosophers* Cambridge: Cambridge University Press, 1987.
* Inwood, Brad & Gerson LLoyd P. (eds.) *The Stoics Reader: Selected Writings and Testimonia* Indianapolis: Hackett 2008.
* Long, George *Enchiridion* by Epictetus, Prometheus Books, Reprint Edition, January 1955.
* Gill C. *Epictetus, The Discourses*, Everyman 1995.
* Irvine, William, *A Guide to the Good Life: The Ancient Art of Stoic Joy* (Oxford: Oxford University Press, 2008) ISBN 978-0-19-537461-2
* Hadas, Moses (ed.), *Essential Works of Stoicism*, Bantam Books 1961.
* Harvard University Press *Epictetus Discourses Books 1 and 2*, Loeb Classical Library Nr. 131, June 1925.
* Harvard University Press *Epictetus Discourses Books 3 and 4*, Loeb Classical Library Nr. 218, June 1928.
* Long, George, *Discourses of Epictetus*, Kessinger Publishing, January 2004.
* Lucius Annaeus Seneca the Younger (transl. Robin Campbell), *Letters from a Stoic: Epistulae Morales Ad Lucilium* (1969, reprint 2004) ISBN 0-14-044210-3
* Oates, Whitney Jennings, *The Stoic and Epicurean Philosophers, The Complete Extant Writings of Epicurus, Epictetus, Lucretius and Marcus Aurelius*, Random House, 9th printing 1940.

## Lias esterna
* "Stoicism" a Dirk Baltzly 
* "Stoic Philosophy of Mind" a Scott Rubarth 
* "Stoic Ethics" a William O. Stephens 
* Colie de lias de Stoicisme
Stomaco

La **stomaco** es un parte de la curso gastrointestinal.  La rol de la stomaco no es la asorbe de nurintes, un taxe per la intestines.  Sua rol es la rompe de moleculas grande de gras afin los pote es asorbeda plu fasil par la intestines.  La nomes latina per la stomaco ia es *ventriculus* e *gaster*; multe parolas medical relatada a la stomaco usa "gastro-". La parola "stomaco" orijina como στόμαχος en elinica clasica.

La stomaco de umanas es un ambiente multe asidosa – con pH de 1,5–2 par causa de la secrete de asida idroclorica (HCl) – con enzimas dijestal peptidase como pepsin.  En fato, la stomaco pote secrete 2 a 3 litres de jus gastral per dia.  La HCl comensa la cataboli de protenas, per desenrola la molecula afin otra enzimas pote rompe la protenas asta aminoasidas.  Esta prosede cambia un bal de comeda a un materia mol nomida cimo.

## Anatomia de la stomaco umana
La stomaco es situada entre la esofago e la parte prima de la intestin magra (la duodeno).  Lo es a la lado sinistra de la caveta adomenal, e sua fondo resta su la diaframa.  Su la stomaco es la pancreas, e la omento grande pende de la curva grande de la stomaco.

Lo es divideda en cuatro partes, de cual cada ave selulas e funsionas diferente.  La partes es:

# la area cardial, do la contenidas de la esofago vacui en la stomaco;
# la fondo, formida par la curva superior de la organo;
# la corpo, o area major e sentral;
# la piloro, la area plu inferior de la organo do la contenidas de la stomaco vacui en la intestino magra.

Du valvas de musculos lisa es situada a la entra e la sorti de la stomaco:  la sfinter cardial (o sfinter esofagal) a la entra; e la sfinter piloral a la sorti.

La asida gastral es tan asidosa ce lo pote dana la surfas interior de la stomaco, creante un ulsera gastral.  Plu resente, siensistes ia descovre ce ulseras de la stomaco es causada par un infeta de la bateria Helicobacter pilori.  La Premio Nobel per medica de 2005 ia es donada a Barry J. Marshall e Robin Warren per esta descovre importante.

En umanas, la stomaco ave un volum de sirca 50 ml cuando lo es vacua. Pos un come, lo pote estende per conteni entre un e cuatro litres de comeda.
Sudan

**Sudan** (ofisial la Republica de la Sudan) es un pais en Africa norde. Lo es bordada par Misre a la norde; la Mar Roja, Ertra e Itiopia a la este; Sudan Sude a la sude; la Republica de Africa Sentral a la sude-ueste; Txad a la ueste; e Libia a la norde-ueste. Lo es la pais tre de la plu grandes en Africa. La Rio Nilo divide la pais entre duis este e ueste. Ante la Gera Interna Sudani, Sudan Sude ia es un parte de Sudan, ma lo ia deveni autonom en 2011, e aora Sudan es ance conoseda como Sudan Norde. La relijio dominante es islam.

En anticia, lo cual es aora la norde de Sudan ia es la Rena de Nubia, cual ia veni su rena egiptian pos 2600 aec. Un sivilia egiptian e nubian nomia Cux ia flori asta 350 ec. Misionores ia converti la rejion a cristianisme en la sentenio 6, ma un enflue de arabis muslim (ci ia concista ja Egipte) ia controla final la area e ia sustitui islam per cristianisme.

En la desenio de 1500, un popla nomida la funjes ia concista multe de Sudan, e alga otra grupos de africanes negra ia comensa abita la sude. Egiptianes ia reconcista Sudan en 1874, e pos cuando Britan ia ocupa Egipte en 1882, lo ia prende controla de Sudan en 1898, governante en junta con Egipte/Misre. La pais ia es conoseda como la Sudan Angloegipsian entre 1898 e 1955.

La sentenio 20 ia vide la crese de nasionalisme sudani, e en 1953 Misre e Britan ia permete ce Sudan deveni autonom. On ia proclama la autonomia a 1 janero 1956. De pos autonomi, Sudan ia es renada par un serie de governas parlamental e militar nonstable. Su Gaafar Nimeiri, Sudan ia institui leges muslim fundaliste en 1973. Esta ia mali la divide entre la norde arabi (la seja de la governa) e la animistes african negra e la cristianes en la sude. Diferes de lingua, relijio, etnicia e potia political ia eruta en un gera interna nonsesante entre fortes governal (forte influeda par la Fronte Islamiste Nasional) e la rebelores sude, de ci sua partito la plu influente es la Armada de Libri de la Popla Sudani. La pais ia deveni isolida de la comunia internasional par causa de violes de diretos umana, persegues relijial e alegas ce Sudan ia es un loca secur per teroristes. En 1995, la Nasiones Unida ia institui punis contra lo.

La area de Sudan es sirca 1 886 068 cilometres cuadrida, e sua popla en 2008 ia es composada de sirca 30 894 000 persones. La site capital es Khartoum, e la linguas major inclui arabi (ofisial), nubian e ta bedawie.
Sudan Sude

**Sudan Sude** es un nasion sin costa en la rejion Sahel de Africa norde-este. La capital e site la plu grande es Juba, ma la capital va es moveda a Ramciel, cual es plu sentral, en la futur. Sudan Sude inclui la Sudd, un pantan enorme, cual ia es formida par la Nilo Blanca, e es local nomida la *Bahr al Jabal*.

Sudan Sude e Sudan ia es un parte de Egipte su la dinastia de Muhammad Ali, e ia es plu resente governada como la Condominio Angloegipsian asta la autonomi de Sudan en 1956. Pos la Gera Interna Prima de Sudan, la Area Autonom de Sudan Sude ia es formida en 1972, e ia continua asta 1983. La Gera Interna Du de Sudan fini con la Acorda Completa de Pas de 2005. Plu tarda en acel anio, autonomia ia es restorada.

Sudan Sude ia deveni un stato autonom a 9 julio 2011. Lo es un stato membro de la Nasiones Unida, de la Uni de Africa, e la Autoria Intergovernal de Developa.
Suiz

**Suiz** (deutx: *Schweiz*, franses: *Suisse*, italian: *Svizzera*, rumans: *Svizra* e latina: *Confoedaratio Helvetica*) es un pais en Europa. Sua area es sirca 41 290 cilometres cuadrida e la cuantia de popla, en la anio 2006, es sirca 7 523 934 persones.

La site capital es Bern. Lo es un pais federal de 26 statos. La linguas ofisial es deutx, franses, italian e rumans. Lo ave dialetos de Schweizerdeutsch (Suiz-deutx) cual es nonofisial parlada.

## Istoria
Suiz esiste como un stato en sua forma presente de pos la adota de la Constitui Federal Suiz en 1848.

En 1863, Henri Dunant de Geneve ia crea la Crus Roja. En 1859, el ia vide la batalia de Solferino entre la osteraiceses e la sardas, en cual 40 000 persones ia mori o deveni ferida. La orijina de la bandera de la Crus Roja es la bandera de Suiz.

## Politica
Per 2012 la presidente ia es Sra Evelyne Widmer-Schlumpf (Stato de Graubuenden).

Per 2013 la presidente ia es Sr Ueli Maurer de la Partida de la Popla de Suiz (SVP/UDC) e de la stato de Zürich.

La dia nasional es la prima de agosto. Esta dia recorda la dia suposada en 1291 cuando la Nota Federal (la "Magna Carta" de Suiz) ia es composada.

## Linguas
Suiz ave cuatro linguas ofisial: deutx, italian, franses e rumans, un lingua romanica cual es un lingua nasional como la tre otras. La governa federal es obligada a comunica en la linguas ofisial, e en la parlamento federal on ave traduis simultan a deutx, franses e italian.
Sultania de Adal

La **Sultania de Adal** ia es un stato muslim medieval multietnical, locada en Africa este. Lo ia es fundida par Sabr ad-din 2 pos la cade de la Sultania de Ifat. La rena ia flori entre 1415 e 1577. A sua apico, lo ia controla la plu de Africa a este de Abisinia.
Suaziland

**Suaziland** (ofisial la Rena de Esuatini) es un pais sin costa en Africa. Lo es bordada par Mosambic a la norde-este e par Sudafrica a la norde, ueste e sude. La pais e sua popla prende sua nom "suazi" de Mswati 2, la re de la sentenio 19 ci ia rena cuando la teritorio suazi ia es grandida e unida.

Con no plu ca 200 cilometres de norde a sude e 130 cilometres de este a ueste, Suaziland es un de la paises la plu peti en Africa; an tal, sua clima e topografia es diversa, variante entre un plano alta cual es fresca e montaniosa e un plano basa cual es calda e seca. La popla es xef composada de suazis etnical, con lingua suazi. Los ia institui sua rena en la media de la sentenio 18 en la rena de Ngwane 3; la fronteras presente ia es desideda en 1881 a media de la Scaramuxa per Africa. Pos la Gera Anglo-Boer, Suaziland ia es un protejoria brites de 1903 asta 1967. Lo ia regania sua autonomia a 6 setembre 1968.

La pais es un monarcia asoluta diarcal, renada de 1986 par Ngwenyama ("Re") Mswati 3 e sua madre, la Ndlovukati ("Rena Madre") Ntfombi de Esuatini. Eles es la xefes de stato e asinia la ministro xef de la pais e alga representors de ambos salones (Senato e Salon de Asembla) de la parlamento. On fa elejes a cada anio sinco per determina la majorias de la Senato e Salon de Asembla. La constitui presente ia es adotada en 2005.

Suaziland es un pais developante con economia peti, clasida como un pais de revenu media basa. Como membro de la Uni Duanal de Africa Sude e la Mercato Comun per Africa Este e Sude, sua asosior comersial local xef es Sudafrica; per stabli la economia, la mone de Suaziland (la lilangeni) es liada a la rand de Sudafrica.

La popla suazi fronti problemes major de sania: viu/aides e, a grado min forte, tuberculose es defias grave. En 2013, la longia prevideda de vive en Suaziland es la plu basa de mundo (49,18 anios). La popla es relativa joven, con eda media de 20,5 anios. Persones con 14 anios o plu composa 37,4% de la popla intera de la pais. La popla crese presente a 1,195%. En 2007, la pais ia ave sirca 1 133 066 abitores.

La area es sirca 17,363 cilometres cuadrida. La site capital es Mbabane. La linguas major es engles e suazi.
Suahili

La lingua **suahili** es un lingua bantu parlada par etnicas variosa ci abita estendes grande de la costa de Cenia norde a Mosambic norde, incluinte la isolas de Comori. An si sola sinco milion persones parla suahili como se lingua nativa, la cuantia completa de parlores es plu ca 60 milion persones, car lo es usada como un lingua franca en un parte grande de Africa este. Lo es un lingua nasional o ofisial en sinco nasiones: Tanzania, Cenia, Uganda, Comori, e la Republica Democrata de Congo.

Alga vocabulo en suahili es derivada de arabi tra plu ca 12 sentenios de contata con la abitores de la costa de Africa sude-este cual parla arabi. Lo ia adota ance parolas de farsi, deutx, portuges, engles, e franses par contata tra la sinco sentenios la plu resente.

La ordina de parolas en un frase es sujeto-verbo-ojeto, como lfn.

Suahili ave multe clases e otra afisas, cual comun acorda la un con la otra. Per esemplo, en la frase *Mtoto mdogo amekisoma* (La enfante peti ia leje lo (un libro)), *mtota* (enfante) governa la prefisa *m-* de *mdogo* (peti) e la prefisa *a-* de *amekisoma* (el ia leje lo (un libro)). En *amekisoma*, *-me-* sinifia "perfeta" e *-ki-* sinifia la ojeto e acorda con la parola implicada, *kitabu* (libro). Si on vole plurali "enfantes", la frase deveni *Watoto wadogo wamekisoma*, e si on vole plurali ance "los (libros)", la frase deveni *Watoto wadogo wamevisoma*.

## Clases de nomes

Como tota otra linguas bantu, suahili usa clases de nomes. Suahili usa 16 clases, con ses per nomes singular, sinco per nomes plural, un per nomes astrata, un per infinitivos, e tre per indica locas.

::

## Afisas per verbos

La verbos de suahili es composada de un radis e alga afisas cual espresa persones, tempos, e suordinas.

Verbos orijinal bantu fini en -a en la modo indicativa. Esta vocal cambia per indica nega e sujuntiva.

:
:'me corti (lo)'

:
:'tu corti (lo)'

:
:'tu ia corti'

La prefisas per sujetos e ojetos umana o animada, con la *ma-/wa-* (clase umana) en la person tre es...

:

La prefisas plu comun per tempos es...

:

:

:
:'me leje'

:
:'vos leje'

Dependente:
:*ni-ki-nunua nyama ya ng'ombe soko-ni, ni-ta-pika leo.*
:'Si me compra carne de bove a la mercato, me va coce lo oji.'

La junta "si" es traduida par *-ki-*.

Un prefisa tre es la prefisa de ojeto, o como "el" o como "la...":

:
:'El (es) vide(nte) el'

:
:'Me (es) vide(nte) *la* enfante'

La sufisa *-a* indica la moda positiva indicativa. Otra formas aveni con nega e la sujunta, como en *sisomi*:

:
:'Me no es lejente, me no leje'

Otra casos de esta cambia de la vocal final inclui la sujuntiva con *-e*, cual opera sola per verbos bantu cual fini con *-a*.

Otra sufisas es poneda ante la vocal final, pe la aplicativa *-i-* e la pasiva *-w-*:

:
:'Los es colpada'
Suomi

**Suomi** (ance nomida **Finland**) es un republica en Europa.

Sua area es sirca 338 145 cilometres cuadrida.

Sua cuantia de abitores, en la anio 2006, ia es sirca 5 231 372 persones.

La site capital es Helsinki (svensce: *Helsingfors*).

La lingua major es suomi, un lingua multe difisil.

Linguas: suomi 90% e svensce 5%. Otras: 5%.

Jornales xef: Suomi: *Helsingin Sanomat* ("Novas de Helsinki"). Svensce: *Hufvudstadsbladet* ("Jornal de la capital").

Ministro prima (de 2019) es sra. Sanna Mirella Marin.

La parlamento ave sola un salon.

Diferente de Noria, Sveria e Danmarc, Suomi es un republica.

Sporte nasional: hoci de jelo.
Sur la nasion macedonsce

**Sur la nasion macedonsce** (*За Македонската нација* en macedonsce) es un libro dedicada a la defende de la esiste de la nasion macedonsce. Lo ia es scriveda par la istoriste Dragan Taskovski en 1976 como un responde a la atacas de la stato balgarsce e sua governa.

## Contenidas
La libro es formida en 7 partes. Lo comensa con la situa de la nasion macedonsce en la Republica Sosialiste de Macedonia como la sola parte de Macedonia librida e constituida en stato nasional, e la situa de otra partes de Macedonia, como Prin Macedonia en Balgaria e Macedonia ejean en Elas. Esta es segueda par un vista jeneral de la orijina e etnojenese de la nasiones balgarsce e macedonsce e la emerji e apare de la consensia nasional.

Lo razona ance contra la atacas cual ia rejeta la esiste de la nasion macedonsce, fada par la Partito Comuniste Balgarsce e la Academia de Siensas de Balgaria. La libro nara la momentos diferente en la prosede de crea de la nasiones balgarsce e macedonsce en la eda medieval con la colonia de slavicas en la Balcanes e sua interfere con la tribus de Balgaria.

La libro continua parlante sur la prosede de velia nasional e revive en Macedonia, con un asentua clar en la consensia de parteni e unicia de la macedonsces, con asentua a la refere a la "res macedonsce antica e de Macedonia antica como Filipo 2 e Alexandro Magno" e frontinte la declaras de nasionalistes elinica, balgarsce e serbsce. La libro parla ance sur la tempo de la comunistes en Macedonia, indicante la trata coreta de la Comintern a Macedonia.

## Lias esterna
* Libro en macedonsce
Suria

**Suria** es un pais en Asia ueste. Lo ave fronteras con Lubnan e la Mar Mediteraneo a la ueste, Turcia a la norde, Irac a la este, Urdun a la sude, e Israel a la sude-ueste.

La du tris ueste de sua Altas de Golan es ocupada par Israel de pos 1967; la tri este es controlada par Suria. La Nasiones Unida manteni un zona de cuxin entre los.

La capital e site la plu grande es Dimashq.

Suria es un pais de planos fertil, montes alta e desertos, e conteni etnicos e relijios diversa, incluinte arabis, elinicas, haiarenes, curdis, turceses e otras. La grupo relijiosa la plu grande en Suria es la sunis.

La stato moderna de Suria ia es instituida pos la fini de sentenios de controla osmanian en la Gera Mundal Prima su autoria franses. Lo ia es la stato arabi la plu grande cual ia emerji de la Levante Arabi de rena pasada osmanian. Suria ia gania autonomia como un republica parlamental a 24 otobre 1945 cuando lo ia deveni un membro fondinte de la Nasiones Unida, legal fininte la autoria franses, an si la soldatos franses no ia parti de la pais asta april 1946.

La tempo pos autonomi ia es tumultosa, e multe colpas militar ia secute la pais entre 1949 e 1971. En 1958, Suria ia entra a un uni corta con Misre, nomida la Republica Arabi Unida, cual ia es abortada par un colpa de stato en 1961. La Republica Arabi de Suria ia comensa esiste en la tarda de 1961, pos un referendo constitual a 1 desembre.

La pais ia es sempre min stable asta un colpa de stato par la partito Ba'ath, pos cual acel partito ia manteni sua potia. Suria ia es su Leges de Crise entre 1963 e 2011, e la plu de protejes constitual per sitadanes ia es suspendeda. Bashar al-Assad es presidente (2000-2024), presededa par sua padre Hafez al-Assad, ci ia ocupa la posto de 1971.

Suria es un republica unial, composada de 14 rejiones de governa, e es la sola pais cual ia adota la politica de Ba'ath.

De marto 2011, Suria es envolveda en un gera con alga paises en la rejion, e alga esentes political autoproclamada ia emerji sur la teritorio. Suria es clasida como la pais la plu violente en la mundo a presente, an si la vive ia continua normal per la plu de sua sitadanes en desembre 2017. La gera ia mata 470 000 persone, ia causa la desloca interna de 7,6 milion persones, e ia crea plu ca 5 milion refujadas.

La area es sirca 185 180 cilometres cuadrida.

La cuantia de abitores, en la anio 2007, ia es sirca 19 314 747 persones.

La lingua major es arabi.
Suriname

** Suriname** (ofisial la Republica de Suriname) es un pais a la costa norde-este de America Sude. Lo es bordada par Guian Franses a la este, Guiana a la ueste e Brasil a la sude. Con area de pico min ca 165 000 cilometres cuadrida, lo es la pais la plu peti en America Sude. Lo ave un popla de sirca 566 000 persones, de ci la plu abita a la costa norde, en e sirca la capital e site la plu grande, Paramaribo.

## Istoria
Longa abitada par multe cultures de tribus nativa, Suriname ia es esplorada e disputada par potiosas european ante veni su controla nederlandes en la tarda de la sentenio 17. En 1954, la pais ia deveni un de la paises composante de la Rena de Nederland. A 25 novembre 1975, la pais Suriname ia sorti de acel Rena per deveni un stato autonom cual ia manteni an tal lias prosima economial, diplomata e cultural con la pais cual ia coloni lo. Sua poplas nativa deveni sempre plu ativa en reclama diretos de tera e en labora per conserva sua teras e abitadas tradisional.

## Demografia
On regarda Suriname como un pais cultural caribe, e lo es un membro de la Comunia Caribe (CARICOM). An si nederlandes es la lingua ofisial de governa, comersia, medias e educa, la lingua sranan (un lingua creol con funda engles) es vasta usada. Suriname es la sola teritorio estra Europa do la plu de persones parla nederlandes. Engles, hindi e djava es ance parlada. La popla de Suriname es entre la plu diversas de mundo, incluinte multe grupos etnical, relijial e lingual.
Surtsey

**Surtsey** es un isola volcanal situada a la costa sude de Island. Lo ia es formida par la eruta de un volcan cual ia comensa a 130 metres su la nivel de mar, e ia ariva a la surfas a 14 novembre 1963. La eruta ia comensa a alga dias ante esta, e ia fini a 5 junio 1967. En acel momento lo ia estende a sua area masima, 2,7 km², con altia masima de 173 metres. A pos, par causa de erode par venta e ondas, la isola ia diminui e ia estende a mera 1,4 km² en 2005. Plu, lo ia perde sua altia par erode, par la presa de stratos de deponeda a su, e (a grado min grande) par la isostasia de la litosfera.

A la tempo de sua apare, la isola ia es studiada par multe volcanolojistes e, de pos la fini de la eruta, lo es un ojeto de interesa per botanicistes e biolojistes car viventes coloni gradal la isola. En 2001, la governa de Island ia presenta la isola a UNESCO per lista lo como un loca de erita mundal. Visita lo es proibida; sola siensistes es permeteda.

En la lingua islansce, sua nom sinifia "la isola de Surtur", la volcan o jigante de foco en mitolojia nordica.
Svensce (lingua)

**Svensce** es un lingua germanica norde, xef parlada en Sveria, partes de Suomi, e en la Isolas Åland, par plu ca 9 milion persones. Lo es multe simil a dansce e norsce.  Con esta linguas e ance islansce e faroisce, svensce es un desendente de norsce vea, la lingua de la popla germanica ci ia abita Scandinavia en la eda de la vicinges.

Un esemplo:


 Vår fader, du som är i himlen.
 Låt ditt namn bli helgat.
 Låt ditt rike komma.
 Låt din vilja ske,
 på jorden så som i himlen.
 Ge oss i dag vårt bröd för dagen som kommer.
 Och förlåt oss våra skulder,
 liksom vi har förlåtit dem som står i skuld till oss.
 Och utsätt oss inte för prövning,
 utan rädda oss från det onda.
 Ditt är riket. Din är makten och äran i evighet.
 Amen.
Sveria

**Sveria** (ofisial la Rena de Sveria) es un pais nordica e scandinavian en Europa norde. Lo borda Noria a la ueste e norde e Suomi a la este, e es liada en la sude-ueste a Danmarc par un ponte-tunel cual traversa la Öresund. Con 450 295 cilometres cuadrida, Sveria es la pais tre de la plu grandes en la Uni European par area, ma con mera 10 milion persones, sua densia de popla es basa (22 persones per cilometre cuadrida); la densia la plu alta es en la dui sude de la pais. Sirca 85% de persones abita en rejiones urban.

Poplas germanica ia abita Sveria de edas preistorial, emerjinte en istoria como la gotos scandinavian e la svensces, e composante la poplas maral conoseda como nordicas. Sveria sude es xef cultival, ma la norde es forestosa. Sveria es un parte de la rejion jeografial Fenoscandia. La clima es jeneral multe temperada per un latitude tan norde, par influe de la mar: la pais ave estates continental calda.

Oji, Sveria es un monarcia constitual e democratia parlamental, con monarca per xef de stato. La site capital es Stockholm, cual es ance la site la plu poplada en la pais. La potia leginte parteni a la Riksdag, un legeria con un salon de 349 membros. La potia esecutante parrteni a la governa, presideda par la ministro xef. Sveria es un stato uniforma, presente divideda a 21 contias e 290 munisipas.

Sveria ia emerji como un pais autonom e unida en la Eda Media. En la Eda Media, la plu sude e ueste partes de Sveria de aora no ia es svensce, con ce Suomi alora ia es parte de Sveria. En la sentenio 17, lo ia estende sua teritorios per formi la Impero Svensce, cual ia deveni un de la potias grande de Europa asta la temprana de la sentenio 18. Teritorios svensce estra la Penisola Scandinavian ia es gradal perdeda en la sentenios 18 e 19, fininte con la propri de Suomi presente par Rusia en 1809.

La gera final en cual Sveria ia partisipa direta ia es en 1814, cuando Noria ia es militar forsada a uni. Pos alora, Sveria ia es pasosa, manteninte un politica ofisial de neutralia en cosas esterna. La uni con Noria ia es pasosa abolida en 1905, resultante la fronteras presente de Sveria. An si Sveria ia es formal neutral en ambos geras mundal, Sveria ia partisipa en laboras umaniste, como aseta refujadas de Europa deutx ocupada.

Pos la fini de Gera Fria, Sveria ia junta se a la Uni European a 1 janero 1995, ma pos un referendo lo ia rejeta membria de la Eurozona. Lo es ance un membro de la Nasiones Unida, la Consilia Nordica, la Consilia de Europa, la Organiza Mundal de Comersia, e la Organiza per Coopera e Developa Economial. Sveria no es membro de OTAN.

Sveria manteni un sistem nordica de aida sosial cual furni aida medical universal e educa universial per sua sitadanes. Lo ave la revenu oto de la plu altas de mundo per person, e apare alta en multe mesuras nasional, incluinte cualia de vive, sania, educa, proteje de librias sivil, competosia economial, egalia, ricia e developa umana.

La lingua major es svensce.
Sur la Gera de Galia

**Sur la Gera de Galia** (latina: *Commentarii de Bello Gallico*) es un raconta par Cesar sur la gera de Galia, scriveda como un nara en la person tre. Cesar descrive la batalias cual ia aveni en la nove anios cuando el ia luta contra la germanicas e celtas en Galia.

## Categoria
* Tradui en lingua franca nova
Tadjicistan

**Tadjicistan** (ofisil la Republica de Tadjicistan) es un pais montaniosa e sin costa en Asia sentral. Lo ave un popla de 8 milion persones (estimada en 2013) e un area de 143 100 cilometres cuadrida. Lo es bordada par Afganistan a la sude, Uzbecistan a la ueste, Cirgistan a la norde e Jonguo a la este. A sude es Pacistan, separada par la Coredor Wakhan streta. La teras tradisional de la popla tadjic ia inclui la paises moderna Tadjicistan, Afganistan e Uzbecistan.

La teritorio presente de Tadjicistan ia es abitada par cultures antica, incluinte la site Sarazm de la Neolitica e la Eda de Bronze, e ia conteni plu tarda renas de poplas de relijios e cultures diversa, incluinte la sivilia de Oxus, la cultur de Andronovo, budisme, cristanisme nestorian, zoroastrisme, manisme e islam. La rejion ia es renada par multe imperos e dinastias, incluinte la Impero Acemenan la Impero Sasanian, la Impero Heftalita, la Impero Samanida, la Impero Mongol, la Dinastia Timurida, la Impero Rusce, e final la Uni Soviet. Cuando la Uni Soviet ia desintegra en 1991, Tadjicistan ia deveni un nasion autonom. Un gera interna ia aveni cuasi direta pos la autonomi, entre 1992 e 1997. Pos la gera, la stablia political nova e aida esterna ia permete la crese de economia de la pais.

Tadjicistan es un republica presidental, composada de cuatro provinses. La plu de sua 8 milion persones parteni a la etnico tadjic, ci parla la lingua tadjic (un dialeto de farsi). Multe tadjices parla ance rusce como sua lingua du. La rejion Gorno-Badakhshan, poca poplada, conteni un diversia stonante de diversia lingual. Montanias covre plu ca 90% de la pais. Lo ave un economia traversante cual depende multe de la produi de aluminio e coton.

La site capital es Duxanbe.
Taifa

En la istoria de la penisola iberian, un **taifa** (de arabi طائفة‎‎ ṭā'ifa) ia es un prinsia autonom governada par muslimes. Pos la colasa final de la Califia Umaian de Cordoba en 1031, varia taifas ia es creada. La plu ia es amirias, an si ia un oligarcia ia esiste.

## Asende
La orijina de la taifas debe es xercada en la divide manejal de la Califia Umaian de Cordoba, como ance en la divide etnical de la elites de la stato, divideda entre arabis, la plu berberes, muslimes iberian (conoseda como muladis, un majoria grande) e la sclavos pasada de Europa este.

En la tarda de la sentenio 11, cuando la Crusada Prima ia es reganiante teritorios en Ieruxalim, la cristianes de la norde de Iberia ia deside concista la teritorios muslim. La Califia de Cordoba, alora entre la statos la plu rica e potiosa de Europa, ia sufri un gera interna, conoseda como *fitna*. Como resulta de esta, la Califia "ia divide en taifas, amirias peti e competosa, lutante contra  lunlotra".

An tal, la declina politica e la caos no ia es direta segueda par un declina cultural. Un ativia intensa leteratural e inteletal ia continua en alga de la taifas la plu grande.

On ia ave un periodo du cuando la taifas ia apare denova, en la media de la sentenio 12, cuando la gidores almoravide ia es en declina.

En la apico de la taifas, en la sentenio 11 e denova en la media de la sentenio 12, sua amires (gidores) ia compete entre los per prestijia cultural. Los ia atenta enscrive la poesistes e artisanes la plu famosa.

## Declina
Reversante la tende de la periodo umaian, cuando la renas cristian de la norde ia debe frecuente paia tribuis a la califa, la desintegra de la Califia ia lasa la renas muslim enemi como multe plu debil ca sua corespondentes cristian, spesial la monarcia de Leon e Castilla, e los ia debe paia los tribuis nomida *parias*.

Par causa de sua debilia militar, la prinses de la taifas ia apela a gerores de Africa norde per luta contra la re cristian a du veses. La almoravides ia es invitada pos la cade de Toledo (1085) e la almohades pos la cade de Lisboa (1147). Esta gerores no ia aida la amires de la taifas ma ia ajunta sua teras a la imperos de Africa norde.

Frecuente la taifas ia emplea mersenarios de la statos cristian de la Pirineo (ambos cristian e muslim). La taifa la plu dinamical, cual ia concista la plu de sua visinas pos la invade almoravide, ia es Sevilla. Zaragoza ia es ance multe potiosa e estendosa, ma constrinjeda par sua statos cristian visina de la Pirineo. Zaragoza, Toledo e Badajoz ia es ante la fronteras de la Califia.
Taiuan

**Taiuan** es un stato en Asia este. Lo es ance nomida la **Republica de Xina**, cual es un stato autonom, ma lo es reclamada par la Republica Poplal de Xina (o Xina propre), cual borda lo en la ueste. Nion borda lo en la norde-este, e la Pilipinas borda lo en la sude. Taiuan es la stato la plu poplada cual no es un membro de la Nasiones Unida e ave la economia la plu grande estra la NU. La cuantia de popla, en la anio 2007, es sirca 22 858 872 persones. La area es sirca 35 980 cilometres cuadrida. La site capital es Taipe. La linguas major es putong, min, e dialetos de haca.

## Istoria
La isola de Taiuan, conoseda en la pasada como "Formosa", ia es abitada par la abitores orijinal de Taiuan ante la sentenio 17, en cuando colonias nederlandes e espaniol ia abri la isola a multe migra de xines. Pos un rena corta par la Rena de Tungning, lo ia es proprida par la Dinastia Qing, la dinastia final de Xina. La Dinastia Qing ia sede Taiuan a Nionen 1895 pos la guera prima entre Xina e Nion. Cuando Nion ia governa Taiuan, la Republica de Xina ia es constituida en la continente en 1912, pos la cade de la Dinastia Qing. Pos Nion ia sede a la Alias en 1945, la Republica de Xina ia propri Taiuan. An tal, la recomensa de la Gera Interna Xines ia causa ce la Republica de Xina ia perde Xina continental a la comunistes, e sua governa ia fuji a Taiuan en 1949. An si la Republica de Xina ia declara ce lo es la governa legal de Xina, pos la perde de Hainan en 1950, la governa de la Republica de Xina ia es limitada a Taiuan e la isolas ambiente; la isola xef es 99% de la teritorio par fato de la Republica de Xina. Como un membro de fundi de la Nasiones Unida, la Republica de Xina ia permane representa Xina en la Nasiones Unida asta 1971, cuando la Republica Poplal de Xina ia oteni la seja de Xina. Par causa de esta, la Republica de Xina ia perde sua parteni en la NU.

En la temprana de la desenio de 1960, Taiuan ia entra a en un periodo de industri e crese economial rapida, cual ia crea un economia stable. En la desenio de 1980 e la temprana de la desenio de 1990, lo cambia de un autocratia militar con sola un partito cual ia es dominada par la Kuomingtang a en un democratia con partitos multiple e un sistem semipresidental. Taiuan ave la economia la 22 de la plu grande en la mundo, e sua industria de tecnolojia alta fa un rol major en la economia global. Lo es gradida alta en libria de jornalisme, aida medical, educa publica, libria de economia e developia umana. La pais ave un laborores multe capas e es un de la paises la plu bon educada en la mundo, con on de la persentos la plu alta de sitadanes ci ave diplomas de educa de universia.
Tale

**Tale de Mileto** (624–546 aec) ia es un filosofiste elinica desendeda de fenisias. El ia abita en Mileto, la site la plu rica de Ionia (aora la costa ueste de Turcia). El ia studia en Egipte e otra partes de Asia sude-ueste, e ia aprende jeometria e astronomia. On ia descrive el a multe veses como la padre de filosofia ueste.

El ia atenta responde a la demanda "de cual es la universo construida?"  Sua responde ia es ce tota es construida de acua.  Car acua es un molecula simple, trovada en formas gasal, licuida e solida, e acua es trovada en cada parte de la Tera, spesial en esentes vivente, esta no ia es un mal responde. Esta filosofia es nomida materialisme.

Tale ia crede ance ce la universo intera de cosas material es vivente, e ce animales, plantas e ance metales ave animas – un idea nomida panpsicisme.
Tanzania

**Tanzania** (ofisial la Republica Unida de Tanzania) es un pais en Africa este, en la rejion de la Lagos Grande de Africa. Partes de la pais es en Africa sude. Lo es bordada par Cenia e Uganda a la norde; Ruanda, Burundi e la Republica Democrata de Congo a la ueste; Zambia, Malaui e Mozambic a la sude; e par la Mar Indian a la este. Monte Kilimanjaro, la monte la plu alta de Africa es en Tanzania norde-este.

La popla tanzanian de 51,82 milion persones (2014) es composada de grupos diversa de etnico, lingua e relijio. Tanzania es un republica constitual presidental, e de 1996 sua site capital ofisial e Dodoma, do on trova la Ofisia de la Presidente, la Asembla Nasional e alga ministrerias governal. Dar es Salaam, la capital pasada, reteni la plu de ofisias governal e es la site la plu grande de la pais, como ance la porto xef e la sentro comersial major.

Tanzania es montaniosa e densa forestida en la norde-este, do Monte Kilimanjaro es situada. Tre de la Lagos Grande de Africa es partal en Tanzania. A la norde e ueste es Lago Victoria, la lago la plu grande de Africa, e Lago Tanganyika, la plu profonda, conoseda per sua spesies unica de pex. La costa este es calda e umida, con la Arcipelago Zanzibar prosima a la costa. La cascades Kalambo en la rejion Rukwa en la sude-ueste es la cascade du de la cascades noninterompeda la plu alta en Africa, e es situada prosima a la costa sude-este de Lago Tanganyika a la frontera con Zambia. La Area de Conserva de Baia Menai es la area maral protejeda la plu grande de Zanzibar.

La area de Tanzania es sirca 945,087 cilometres cuadrida. La linguas major es suahili, engles e arabi.